Кристоф Мекел
Възпитаване на принца

Превод от немски: Венцеслав Константинов, —

chitanka.info

Когато яворът, почервенял, се свѐде над прозореца,

слугите го уведомиха, че настъпва златна есен;

но че отлитат птичите ята —

туй никой не му каза.

Оня писък на сирените в мъглата посред пролива

не моряци му го обясниха, а слуги,

оня удар на топора, скърцането на бесилото —

обясниха ги палачи, а пък робите мълчаха.

Всяка вест до него бе подбрана.

Добрите потвърждаваха

написаното в книгите на принца,

лошите засенчваха баща му,

но воя на виелицата по дворо̀вете

и дъжда — туй никой не му обясни.

Зададеше ли въпрос за градове, за празници и хора,

мълчанието на иначе бъбривите му шутове

го караше да вика оня ангел,

когото учеше покрай прозореца си да прелита.

1958

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.